**Mission Possiblen ja Pienimmän parhaaksi -projektin esittely** (kesto ~ 20 minuuttia)

Diakohtaiset selitykset:

**1. Mission Possible (kansi)**

*Aloitussivu, ei tekstiä.*

**2. Apua ja evankeliumia + Mission Possiblen motto**

Mission Possible on kansainvälinen kristillinen lähetys- ja avustusjärjestö. Olemme tehneet pitkäjänteistä työtä Itä-Euroopan hädänalaisten lasten, nuorten ja perheiden hyväksi jo yli 45 vuotta.

\*x2 Oikeaan aikaan annettu apu voi pelastaa koko loppuelämän. Tämä on yksi työmme kantavista ajatuksista. Kuvan poika on tästä yksi elävä esimerkki. Hänen nimensä on Sasha ja hän asuu Venäjällä. Tänä päivänä Sasha on jo aikuinen mies, jolla on omia lapsia, mutta kuvanottohetkellä hän oli 5-vuotias. Hän eli päivät yksin kaduilla ja kerjäsi ruokansa tai etsi sitä roskiksista. Yöt hän nukkui kosteassa ja homeisessa kellarissa päihderiippuvaisen äitinsä kanssa, joka ei kyennyt huolehtimaan hänestä.

Mission Possiblen katupartio löysi Sashan ja hän pääsi yhteen turvakodeistamme. Sasha sai uuden mahdollisuuden. Oikeaan aikaan annettu apu pelasti koko hänen loppuelämänsä.

**3. Kaikella on aikansa**

*”Kaikella on aikansa, joka asialla taivaan alla…”* Mailla ja kansoilla on erilaisia aikoja ja vaiheita. Nämä vaiheet ovat vaikuttaneet myös Mission Possiblen työhön, joka on vuosien mittaan historian eri käänteissä muuttanut muotoaan vastatakseen kunkin ajan tuomiin haasteisiin ja tarpeisiin. Alun perin Mission Possiblen työ alkoi Neuvostoliiton ja Itä-Euroopan vainotun seurakunnan tukemisesta ja raamattujen ja hengellisen kirjallisuuden salakuljettamisesta rautaesiripun taakse. Rautaesiripun murruttua ja rajojen avauduttua alkoi vahva seurakunnan varustamisen aika, jolloin Raamattujen ja kirjallisuuden viennin lisäksi koulutimme entisen Neuvostoliiton alueella tuhansia pyhäkoulunopettajia ja seurakuntatyötekijöitä. Työ laajeni myös Ukrainaan, Bulgariaan ja Albaniaan.

**4. Katulapsityö alkaa**

1990-luvun alussa rautaesiripun murtuminen ja Neuvostoliiton hajoaminen ravistelivat maailmaa ja synnyttivät Venäjälle valtavan katulapsiongelman. Vuonna 1995 nykyinen toiminnanjohtajamme näki Moskovan rautatieasemalla pienen likaisen pojan, jonka pitelemässä pahvilapussa luki ”Minun on nälkä”. Tuo kohtaaminen oli alku Mission Possiblen tekemälle katulapsityölle.

Työ alkoi katupartiotyönä. Katupartiomme vei lapsille ruokaa ja vaatteita sekä kuljetti heitä kerran viikossa kylpyyn. Tämä lievitti katulasten hätää, mutta ei tuonut pysyvää apua.

**5. He asuvat meidän näyssämme**

Niin syntyi unelma ja näky turvakodista, jonne lapset pääsisivät asumaan. Unelma toteutui ja ensimmäinen Mission Possiblen turvakoti perustettiin Moskovaan vuonna 1998.

Jokainen turvakotimme on ollut alussa liki mahdottomalta tuntuva haave. Niin tämä suurin turvakotimmekin Jekaterinburgissa, Länsi-Siperiassa. Mutta \* mahdottomasta on tullut totta ja oikea koti jo lukuisille lapsille. Voisi sanoa, että \* nämä lapset ”asuvat meidän näyssämme”!

Tänä päivänä meillä on \* yhteensä 14 turvakotia ja toimintakeskusta, jotka antavat vuosittain kodin sadoille heitteille jätetyille lapsille.

**6. Työn laajuus**

Vuosien mittaan Mission Possiblen työ on kasvanut ja laajentunut niin määrällisesti kuin sisällöllisestikin. Työn kohdemaita ovat Venäjän lisäksi Bulgaria, Ukraina, Albania ja Moldova. Työmme perusperiaatteena on, että autamme paikallisia ihmisiä tekemään tätä työtä ja toimimme yhteistyössä paikallisseurakuntien kanssa. Tällä hetkellä meillä on noin 65 paikallista työntekijää ja yli 450 vapaaehtoista.

**7. Saavutamme joka vuosi tuhansia**

Mission Possiblen tekemän työn kautta autetaan joka vuosi tuhansia lapsia, nuoria ja aikuisia. Tämä kuva on Jekaterinburgin turvakodin lapsista ja henkilökunnasta.

**8. Monimuotoiset työmuodot**

Tämän päivän työmuotoja ovat turvakotien lisäksi mm. kriisiperhe- ja päihdekuntoutustyö, kerho- ja leiritoiminta, luku- ja tukiopetus sekä soppakeittiötyö, jota tehdään erityisesti Bulgariassa. Talviaikana soppakeittiöiden kautta tarjotaan joka päivä lämmin ateria useiden slummikylien lapsille.

**9. Pienimmän parhaaksi projekti (kansi)**

Yksi merkittävä työmuoto on syksyllä 2016 aloitettu Pienimmän parhaaksi äitiyspakkausprojekti. Sen kautta autamme kriisitilanteissa olevia äitejä ja heidän pienokaisiaan Venäjällä sekä slummikylien perheitä Bulgariassa.

**10. Bulgarian slummikylien todellisuus: Kurjat asuinolot**

Bulgarian slummikylissä asuvat Euroopan köyhimmät ihmiset, romanit, joita arvioidaan olevan Itä-Euroopan alueella yli 10 miljoonaa.

\* Elämä slummissa on monin tavoin haasteellista ja elinolosuhteet hyvin alkeelliset. Monessa talossa on maalattia ja yleensä vain yksi huone, jossa asuu koko monihenkinen perhe. Huoneessa voi olla sänky tai pari, mutta suurin osa perheen jäsenistä joutuu nukkumaan lattialla. Lattialla myös syödään. Juoksevaa vettä taloissa ei yleensä ole, mutta osassa kodeista on sähkö.

Asuinolojen kurjuus korostuu erityisesti talvella. Kylmyys ja kalsea kosteus koettelevat eniten perheiden pienimpiä ja heikoimpia. Lapset sairastavat paljon eivätkä kaikki heistä aina selviä talven yli.

**11. Ravinnon puute ja heikkous**

Slummien asukkaiden elämää koettelee myös ravinnon puute ja heikkous. Kun kesällä kerätty ja viljelty ravinto on syöty, ruuan saaminen tulee vaikeammaksi. Työtä, josta voisi ansaita rahaa perheen elättämiseen, on talviaikaan vielä vähemmän tarjolla kuin kesällä. Nälkä onkin tuttu vieras slummikylien kodeissa.

**12. Huono hygienia ja terveydenhuollon puute**

Kurjista asuinoloista ja ravinnon puutteesta johtuen slummien asukkailla on monenlaisia sairauksia ja terveyteen liittyviä ongelmia. Elinolosuhteiden heikko hygienia altistaa erilaisille taudeille eivätkä lapset ole saaneet rokotuksia suomalaislasten tapaan. Terveydenhuolto slummikylissä on olematonta ja lääkäriin pääseminen hankalaa.

**13. Tietämättömyys ja haitalliset perinteet**

Köyhyyttä pitävät yllä myös monet romanien kulttuuriin liittyvät vahingolliset perinteet ja asenteet sekä tiedon puute. Eräs tällainen vahingollinen perinne on tyttöjen naittaminen hyvin nuorina, 13 – 16 vuotiaina. Tytöistä tulee äitejä liian varhain.

Lapsia tehdään paljon, osin perinteiden ja perhesuunnittelun puuttumisen, osin lapsilisien saamisen tähden. Väkivalta perheen kasvatus- ja ongelmanratkaisumenetelmänä on surullisen yleistä, samoin etenkin miesten päihteiden väärinkäyttö sekä perheensä hylkääminen. Näin naisista tulee usein suurperheiden yksinhuoltajia, mikä lisää jo muutenkin haasteellisten elämänolosuhteiden synnyttämää taakkaa ja kurjuutta.

Romanit eivät myöskään aina osaa hakea itselleen niitä oikeuksia ja etuuksia, mitä heillekin lain mukaan kuuluisi. Usein syynä on se, että he eivät tiedä näistä oikeuksista. Tiedon puute ja vanhat käsitykset vaikuttavat myös moniin jokapäiväisen elämän asioihin, kuten hygieniaan, lasten hoitoon ja kasvatukseen sekä toimeentulon hankkimiseen.

**14. Koulutuksen puute ja työttömyys**

Yhtenä suurena syynä romanien huonoon tilanteeseen on koulutuksen puute ja siitä johtuva työttömyys. Bulgariassa on voimassa yleinen oppivelvollisuus, mutta köyhissä slummikylissä kaikki lapset eivät välttämättä käy koulua. Avainasemassa ovat vanhempien asenteet. Romanien keskuudessa koulutusta ei ole perinteisesti arvostettu. Nykyään valtaosa lapsista käy koulua kuitenkin sen verran, että he oppivat lukemaan.

Osa romaneista onnistuu opiskelemaan itselleen ammatin. Valtaväestön romanivastaisuus tekee työllistymisestä kuitenkin vaikeaa ja saadut työt ovat pääasiassa lyhyitä muutaman päivän tai viikon mittaisia urakka-, maatalous- ja kesätöitä.

**15. Ihmiskaupan ja rikollisuuden uhka**

Köyhyys ja toimeentulon vaikeus altistaa slummien asukkaat rikollisuuden uhan alle. Rikoksen tielle lähteminen näyttäytyy mahdollisuutena päästä kiinni parempaan elämään. Yksi haavoittavimmista rikollisuuden muodoista, joka uhkaa erityisesti lapsia, nuoria ja naisia, on ihmiskauppa.

**16. Pienimmän parhaaksi projekti rakentaa parempaa tulevaisuutta**

Pienimmän parhaaksi -äitiyspakkausprojektin tavoitteena on paremman tulevaisuuden rakentaminen. Sen esikuvana on suomalainen äitiyspakkaus, joka aikanaan toimi tienraivaajana suomalaisen äitiysneuvolatoiminnan kehittymiselle ja lapsikuolleisuuden vähenemiselle.

Äitiyspakkauksiin laitettavat vauvan vaatteet kerätään Suomesta. Pakkaukset kootaan Bulgariassa, missä niihin lisätään tarvittavat hygieniatuotteet sekä kirjallinen materiaali.

\* Äitiyspakkausohjelmassa on kuitenkin kysymys paljon enemmästä, kuin vain laatikollisesta vauvan vaatteita. Pitkällä tähtäimellä se on osa laajempaa ja syvempää muutosta.

**17. Välitön apu**

Äidille ja pienokaiselle lahjaksi annettava äitiyspakkaus avaa oven avun viemiselle uusiin koteihin ja uusiin yhteisöihin.

Äitiyspakkaukset antavat välitöntä ja tärkeää apua äideille, joilla ei monestikaan ole edes perustarvikkeita vastasyntynyttä varten. Näin pakkaus turvaa pienokaisille paremman alun elämään.

**18. Opetus ja valistus**

Pakkauksen lisäksi äidit saavat opetusta, valistusta, tukea ja neuvontaa. Aiheita ovat mm. odotusaika, synnytys, vauvan hoito, hygienia, lasten yleisimmät sairaudet ja niiden hoitaminen, perhesuunnittelu ja vanhempien tehtävä ja vastuu kasvattajina.

**19. Kutsu seurakuntaan**

Opetus tapahtuu seurakunnissa, joita olemme perustaneet slummeihin paikallisten lähiseurakuntien ja kyläläisten itsensä avustuksella. Seurakuntatila toimii yhteisön kokoontumistilana soppakeittiöstä erilaisiin opetustilaisuuksiin sekä lasten kerhoihin ja jumalanpalveluksiin asti. Äitejä perheineen kutsutaan mukaan seurakunnan toimintaan ja seurakunnasta tuleekin slummiyhteisössä nopeasti toivon ja tarkoituksellisuuden välittäjä sekä toiminnan ja sosiaalisen elämän keskus.

**20. Ytimessä evankeliumi**

Kaiken tekemämme työn ytimessä on osoittaa konkreettisella tavalla Jumalan rakkautta ja välittää evankeliumin sanomaa toivosta, muutoksen mahdollisuudesta ja uudesta elämästä. Kuvassa näkyvä rannekoru on yksi väline, jonka riipusten avulla kerromme evankeliumin sanoman äideille ja opetamme heidät kertomaan sen myös omille lapsilleen.

\* Todellisen ja kestävän muutoksen suunta on aina sisältä ulospäin. Ulkoinen apu - kuten äitiyspakkaus tai ruoka – tuo välitöntä apua sen hetkisiin tarpeisiin, mutta se ei tuo pysyvää muutosta. Evankeliumin sanoman synnyttämä usko uudistaa ihmisen sisältäpäin, antaa elämälle suunnan ja tarkoituksen ja herättää uudenlaisen vastuuntunnon ja halun toimia moraalisesti oikein.

**21. Muutos on mahdollinen!**

Tämä kuva on otettu Pevtsiten slummikylän seurakunnasta. Kuvan etualalla oleva tyttö on 14-vuotias Ani. Hänen ja hänen perheensä tarina kertoo evankeliumin muuttavasta voimasta*. (Voit kertoa Anin tarinan lukemalla sen tästä tai näyttämällä Anista kertovan lyhyen videon, joka löytyy materiaalipankista www.mp.org/fi/esittelymateriaalit.)*

Anin isä, Dantsho, syntyi aikanaan erääseen toiseen köyhään slummikylään. Slummin kova todellisuus tuli hänelle tutuksi pienestä pitäen. Sitten Mission Possible aloitti työn Dantshon kotikylässä. Talven kylminä kuukausina hän sai joka päivä syödä lämpimän aterian soppakeittiössä ja hän alkoi käydä myös pyhäkoulussa kylään perustetussa seurakunnassa. Siellä hän sai kuulla Jeesuksesta ja usko syntyi hänen sydämeensä.

Dantshon varttuessa hänen sydämeensä juurtunut usko muovasi hänen arvojaan, asenteitaan ja elämäänsä. Hän halusi myös jakaa löytämästään muille. Useita vuosia sitten Dantsho muutti Pevtsiten slummikylään, meni naimisiin ja sai kolme lasta, joista Ani on vanhin. Hänen omat lapsensa opettivat hänet lukemaan ja Dantshosta tuli Pevtsiten slummikylän pastori.

Isän usko on ollut merkittävä vaikuttaja Anin elämässä monin tavoin. Ani on saanut kasvaa turvallisessa kodissa, jossa vanhemmat ovat huolehtineet lapsistaan parhaansa mukaan. Häntä on myös kannustettu käymään koulua, opiskelemaan ja hankkimaan ammatin. Eikä Anin tarvitse pelätä, että hänet naitetaan liian nuorena tai väkisin, vaan hän saa kasvaa rauhassa aikuiseksi. Ani on myös saanut kokea Jumalan vastaavan rukouksiin. Hänellä oli synnynnäinen sydänvika, jonka Jumala paransi, kun hänen puolestaan rukoiltiin.

Ani ja monet muut slummien lapset pääsevät kesäisin mukaan Mission Possiblen järjestämille leireille. Muutama vuosi sitten Ani ja hänen ystävänsä Bogomila saivat leirillä sydämelleen aloittaa pyhäkoulun kotikylässään. Kylän lapset tulivat innolla mukaan. Pyhäkoulussa on leikitty, pelattu, leivottu, laulettu, tanssittu, vietetty syntymäpäiväjuhlia ja tietysti opittu lisää Jumalasta ja Raamatusta. Hyvä sanoma on tavoittanut lasten sydämet ja he ovat saaneet hyviä rakennusaineita elämäänsä varten.

Anin perhe ei enää asu slummissa, sillä muutama vuosi sitten Anin vanhemmat saivat säästetyksi sen verran rahaa, että he pystyivät ostamaan perheelle asunnon läheisestä kylästä. Mutta he eivät ole unohtaneet entistä kotiaan ja sen asukkaita, vaan koko perhe tekee aktiivisesti työtä Pevtsiten ja muidenkin slummien asukkaiden hyväksi.

\* Muutos on mahdollinen - yksi sydän ja yksi elämä kerrallaan. Ihmiseltä ihmiselle ja sukupolvelta toiselle. Entisistä autettavista kasvaa toisten auttajia, hyvä moninkertaistuu ja muutos ulottuu myös tuleviin sukupolviin.

**22. Ester**

Pikku-Ester on yksi hyvä esimerkki muutoksen moninkertaistumisesta. Hänen vanhempansa, Maria ja Plamen (pikkukuvassa), ovat syntyneet ja kasvaneet slummissa, kuten myös heidän vanhempansa. Esterin tarina tulee kuitenkin olemaan toisenlainen. Hänen vanhempansa ovat Jumalan ja Mission Possiblen tekemän työn avulla päässeet pois slummista. He asuvat siistissä talossa läheisessä kylässä ja suunnittelevat avaavansa pienen kaupan kadun varteen rakennukseen, jota he parhaillaan remontoivat. Pikku-Ester on sukunsa ensimmäinen, jonka ei ole tarvinnut syntyä ja kasvaa slummissa, kuten hänen vanhempiensa ja sitä edeltävien sukupolvien.

**23. Haluatko kuulla lisää?**

Haluatko kuulla lisää tosielämän kertomuksia muutoksesta ja siitä, miten mahdottomasta voi tulla totta? Jos haluat, niin voit tilata itsellesi Mission Possiblen maksuttoman uutislehden. Lehti ilmestyy joka toinen kuukausi. *(Tässä vaiheessa voit halutessasi näyttää lehden tilauslistaa ja laittaa sen vaikka kiertämään. Tilauslista on tulostettavissa materiaalipankista. Ota kännykälläsi kuva täytetystä tilauslistasta ja lähetä se numeroon 045-8990890.)*

**24. Miten voin olla mukana auttamassa?**

Auta meitä auttamaan! Seuraavaksi annamme joitakin vinkkejä, miten voit olla mukana auttamassa.

**25. Rukoile työn puolesta**

Rukous raivaa tietä sinne, missä sitä ei vielä ole. Se muokkaa myös rukoilijan omaa sydäntä. Voit rukoilla työmme eri kohteiden, autettavien ihmisten sekä työntekijöidemme ja vapaaehtoisten puolesta. Vuosien aikana olemme saaneet kokea Jumalan täsmällistä johdatusta ja toisinaan suoranaisia ihmeitäkin vastauksena rukouksiin. (0:27)

**26. Tue työtä taloudellisesti**

Auttamiseen tarvitaan varoja ja siksi työn taloudellinen tukeminen on yksi tärkeä tapa olla mukana. Voit tehdä kertalahjoituksen tai ryhtyä säännölliseksi kuukausitukijaksi, mikä mahdollistaa pitkäjänteisen ja kestävän työn tekemisen.

**27. Kokoa ja lähetä vaatesetti vauvalle**

Kokoa itse tai ystäviesi kanssa äitiyspakkauksen vaatesetti. Ohjeet setin kokoamiseen löydät nettisivultamme. Vaatteiden tulee olla 50-80 senttisiä ja ne saavat olla käytettyjä, kunhan ne ovat siistejä ja hyväkuntoisia. Tämä on erityisen tärkeää, sillä äitiyspakkaus on saajalleen lahja, joka kertoo, että hän ja hänen pienokaisensa ovat arvokkaita.

*(Voit näyttää videon vaatesetin kokoamisesta.)*

**28. Osta Mission Possiblen tukituotteita**

Voit tukea Mission Possiblen työtä ostamalla tukituotteitamme. Tarjolla on mm. erilaisia kortteja, koruja ja käyttöesineitä. Voit myös lahjoittaa tuotteita myyntiin, esim. kauniita käsitöitä.

**29. Kerro kaverille**

Ilman työmme tukijoita ja vapaaehtoisia Mission Possiblen työtä ei olisi. Kukaan ei kuitenkaan voi olla mukana sellaisessa, mistä ei ole koskaan kuullut. Siksi tiedon levittäminen on hyvin tärkeä tapa tukea Mission Possiblen työtä. Suurin osa työmme ystävistä on tullut mukaan siten, että joku heidän tuttavansa on kertonut heille työstämme.

Tehokkaimmin tieto leviää ihmissuhdeverkostojen kautta. Voit kertoa työstämme ystävillesi kasvotusten, sosiaalisen median kautta, antamalla Mission Possiblen uutislehden tai vaikkapa järjestämällä ystävillesi hyväntekeväisyyskutsut.

**30. Tule mukaan vapaaehtoistyöhön**

Vapaaehtoistyö on erittäin arvokasta palvelutyötä lähimmäisten hyväksi. Se antaa paljon saajalleen, mutta myös antajalleen. Ilman vapaaehtoisia Mission Possiblen työ nykyisessä laajuudessaan ei mitenkään olisi mahdollista. Vuosien mittaan tuhannet vapaaehtoiset ovat omalla panoksellaan tehneet mahdottomasta mahdollista Itä-Euroopan hädänlaisten hyväksi. Ja tekevät tänäänkin. Sinäkin voit tulla mukaan itsellesi sopivalla tavalla.

**31. Mahdoton voi muuttua mahdolliseksi. Kiitos!**

Mahdoton voi muuttua mahdolliseksi. Sinunkin avullasi. Apusi menee varmasti perille. \* Kiitos!